हॉलीवुड इंटिमेसी डायरेक्टर...सबकी सहमति से सेक्स सीन कोरियाग्राफी, सब इनके जिम्मे
Jessica Decides What Will Be Shown In A Sex Scene हॉलीवुड फिल्में हो या कोई इंग्लिश वेब सीरीज…एक्सप्लिसिट यानी कामुक सीन कोई नई चीज नहीं होती।
हॉलीवुड फिल्में हो या कोई इंग्लिश वेब सीरीज…एक्सप्लिसिट यानी कामुक सीन कोई नई चीज नहीं होती।
खास तौर पर OTT की लोकप्रियता के साथ जितनी तेजी से वेब सीरीज की तादाद बढ़ी है, उतनी ही तेजी से इन शोज में ऐसे सीन्स की संख्या भी बढ़ी है।
लेकिन आप जैसा समझते हैं…इन सीन्स की शूटिंग उतनी आसान नहीं होती। 
जब स्क्रीन पर कपड़े उतारने हों तो क्या दिखेगा, कितना दिखेगा और कैसा दिखेगा…ये तय करना जरूरी हो जाता है। यही काम है हॉलीवुड की इंटिमेसी डायरेक्टर जेसिका स्टाइनरॉक का।
जेसिका बताती हैं कि वो फिल्मों और OTT के साथ ही अमेरिकी थियेटर्स के साथ भी काम करती हैं। कई बार स्टोरी और सीन के मुताबिक न्यूडिटी या हाइपर एक्सपोजर की जरूरत होती है।
जैसे डांस सीक्वेंस में कोरियोग्राफर की जरूरत होती है और एक्शन सीन के लिए स्टंट डायरेक्टर आता है…वैसे ही इस तरह के सीन्स में उनका काम शुरू होता है।
मी-टू मूवमेंट की वजह से हॉलीवुड को पड़ी इंटिमेसी डायरेक्टर की जरूरत
पिछले 5 सालों में एंटरटेनमेंट इंडस्ट्री में इंटिमेसी डायरेक्टर्स की डिमांड काफी बढ़ी है। वजह है…मी टू मूवमेंट में हुए शर्मनाक खुलासे।
इस मूवमेंट में हॉलीवुड में कलाकारों को अब्यूज किए जाने और न्यूडिटी के लिए दबाव बनाने के इतने मामले सामने आए कि अब हर प्रोडक्शन हाउस इंडिमेट या एक्सप्लिसिट सीन के लिए इंटिमेसी डायरेक्टर चाहता है।
जेसिका बताती हैं कि कई प्रोडक्शन हाउस इस प्रोफेशन को लेकर खासे उत्साहित हैं। वो ये बताना चाहते हैं कि वो इस तरह की समस्याओं के प्रति संवेदनशील हैं और बाकी इंडस्ट्री से एक कदम आगे हैं।
जेसिका ने अब तक ‘यलोजैकेट्स’, नेटफ्लिक्स की सीरीज ‘नेवर हैव आई एवर’ और हूलू की मिनी-सीरीज ‘लिटिल फायर्स एव्रिवेयर’ समेत कई प्रोडक्शन्स के लिए काम किया है।
वो बताती हैं कि इंटिमेसी डायरेक्शन को बतौर प्रोफेशन एलिसिया रोडिस ने पहचान दिलाई। 2018 के HBO के शो ‘द ड्यूस’ में उनका काम काफी चर्चित रहा है।
उस समय जेसिका यूनिवर्सिटी ऑफ इलिनॉय से थियेटर में मास्टर्स डिग्री के लिए पढ़ाई कर रही थीं। उन्होंने इम्प्रोवाइजेशनल कॉमेडी के फील्ड में शुरुआत की थी, मगर फोकस इस फील्ड में कन्सेंट के मुद्दे पर था।
अपने अनुभव से जेसिका को लगा…इंटिमेसी पर बात होनी चाहिए
इम्प्रोवाइजेशनल कॉमेडी ऐसा थियेटर परफॉर्मेंस होता है जिसमें कुछ भी प्लान्ड नहीं होता। कलाकार मंच पर एक दूसरे के रिएक्शन्स से नया डायलॉग या सीक्वेंस तैयार करते हैं।
जेसिका बताती हैं कि इन परफॉर्मेंस के दौरान कई बार अचानक कोई साथी कलाकार उन्हें पकड़ लेता या चूम लेता। कई बार उनके बारे में ऐसे मजाक किए जाते जो उन्हें पसंद नहीं आते। वो तब भी ये सोचती थीं कि आखिर इस तरह की परिस्थिति को बेहतर कैसे किया जा सकता है।
हालांकि इम्प्रोवाइजेशनल कॉमेडी के फील्ड में इस तरह की बात करना थोड़ा मुश्किल था। जेसिका के मास्टर्स और PhD में उनकी एडवाइजर वैलेरी रॉबिन्सन कहती हैं कि वो फील्ड ऐसा है जहां आपको साथी कलाकार के बनाए सीन को ही आगे बढ़ाना होता है।
वहां सारी बात ‘यस…’ कल्चर पर ही टिकी होती है। लेकिन अब ये बात खुलकर सामने आने लगी थी कि कोई आर्ट परफॉर्मेंस क्रिएट करने का ये काफी मुश्किल तरीका है।
जेसिका के बॉयफ्रेंड (जो अब उनके पति हैं) एक फाइट डायरेक्टर हैं। उनके ही जरिये जेसिका का मुलाकात एलिसिया रोडिस से हुई थी।
एलिसिया कहती हैं कि पहली ही मुलाकात में उन्हें जेसिका में एक इंटिमेसी डायरेक्टर की खूबियां नजर आ गईं थीं। उन्होंने जेसिका को काम सिखाया और उनका पहला प्रोजेक्ट भी दिलाया।
ये टीएनटी के शो ‘क्लॉज’ का एक सेक्स सीन जिसमें 40 लोग थे। एलिसिया याद करती हैं, जेसिका को पहली ही बार में सबसे मुश्किल काम मिला था…और उसने इसे बखूबी किया।
जेसिका के टिकटॉक अकाउंट पर 7 लाख फॉलोअर्स
जेसिका अब इस फील्ड में अब लीडर हैं। अब वो अपना काफी समय लोगों को इस काम की ट्रेनिंग देने में भी बिताती हैं।
अप्रैल, 2022 में जेसिका ने अपना एक टिकटॉक अकाउंट शुरू किया। अब उनके टिकटॉक पर 7 लाख से ज्यादा फॉलोअर्स हैं।
अपने टिकटॉक वीडियोज में जेसिका फिल्मों और सीरीज के एक्सप्लिसिट सीन्स की समीक्षा करती हैं। साथ ही ये भी बताती हैं कि ये सीन किस तरह फिल्माए गए।
यही नहीं, इनमें वो लोगों के सवालों का जवाब भी देती हैं। इनमें ऐसे सवाल भी होते हैं- ‘अगर दो कलाकारों के बीच ऑफ स्क्रीन अफेयर हो तो भी क्या कैमरे के सामने उन्हें सब कुछ करने की छूट नहीं होती?’
जेसिका कहती हैं कि अपने वीडियोज के जरिये वो इस काम को जितना स्पष्ट करती हैं उतना ही लोगों का इंटरेस्ट बढ़ता है। लोग सिर्फ फिल्मों के सीन्स के बारे में ही नहीं, रिश्तों में भी इंटिमेसी और कन्सेंट पर बात करते हैं।
जेसिका के मुताबिक इंटिमेसी डायरेक्टर का काम सीन की कोरियाग्राफी और कलाकार के कम्फर्ट लेवल में बैलेंस बनाना होता है…जो काफी मुश्किल है। इसमें उनका एकेडेमिक बैकग्राउंड, एक फेमिनिस्ट सोच और पीपुल स्किल्स सभी काम आते हैं।
डायरेक्टर कहता है- सीन में पैशन कम है…इसे कैसे बढ़ाएं
‘यलोजैकेट’ सीरीज के पायलट एपिसोड्स में जेसिका के साथ काम कर चुकीं डायरेक्टर और एक्जीक्यूटिव प्रोड्यूसर कैरिन कुसामा कहती हैं कि जेसिका बहुत धैर्यवान हैं। वो ध्यान से सुनती हैं और कलाकार को ही ये बताने देती हैं कि वो किस चीज में कम्फर्टेबल है।
‘यलोजैकेट’ में कई एक्सप्लिसिट सीन्स हैं और कैरिन कहती हैं कि इनके लिए जेसिका की सेट पर मौजूदगी बहुत जरूरी थी। कैरिन के मुताबिक एक डायरेक्टर के तौर पर वो समझती हैं कि ऐसे सीन में कलाकार कितना असहज होता है।
वो इस असहजता को दूर करने की कोशिश भी करती हैं, लेकिन कलाकार हमेशा डायरेक्टर से खुलकर ईमानदारी से बात नहीं करता है। रोल मिलने या न मिलने पर उसका काफी कुछ दांव पर लगा होता है।
कई बार कलाकार इसी वजह से न चाहते हुए भी किसी सीन के लिए तैयार हो जाते हैं। लेकिन बाद में इस बात पर पछताते हैं। इंटिमेसी डायरेक्टर एक न्यूट्रल पार्टी है। उसके सामने कलाकार ईमानदारी से बता सकते हैं कि वो क्या नहीं करना चाहते।
जेसिका कहती हैं कि एक समाज के तौर पर हम सेक्स के बारे में बात करने में हिचकते हैं। मेरा काम सेट पर इसी हिचक को दूर करना होता है। एक बार ऐसा हो जाए तो कलाकार हर छोटे-बड़े मुद्दे पर बात करने को तैयार हो जाते हैं।
कैरिन कहती हैं कि इंटिमेसी डायरेक्टर के होने से न सिर्फ सेक्स सीन ज्यादा सेफ हो जाता है, बल्कि ज्यादा आर्टिस्टिक भी हो जाता है।
इससे आप अपनी कहानी के प्रति ज्यादा जिम्मेदार हो पाते हैं। आप अपने कलाकारों को ये समझा सकते हैं कि हां, हम एक सेक्स सीन फिल्माएंगे…लेकिन इसके जरिये हम ये दिखाना चाहते हैं। यानी हर सेक्स सीन का एक मतलब होना चाहिए।
सीन के दौरान मैं इंटिमेसी डायरेक्टर से कह सकती हूं कि हम जितना पैशन दिखाना चाहते हैं वो सीन में नहीं आ रहा है। इंटिमेसी डायरेक्टर ये बता सकता है कि किस तरह सांसों की आवाज या बैठने-लेटने की पोजिशन को बदलकर सीन को ज्यादा आर्टिस्टिक और पैशन से भरा बनाया जा सकता है।
2019 के बाद से HBO के हर शो के सेट पर होता है इंटिमेसी डायरेक्टर
सिर्फ 5 सालों में इंटिमेसी डायरेक्टर्स हॉलीवुड का अहम हिस्सा बन गए हैं। 2019 के बाद से HBO के हर शो में इंटिमेसी डायरेक्टर जरूर रहा है। कैरिन कहती हैं कि अब कोई प्रोजेक्ट साइन करने से पहले वो जानना चाहती हैं कि अगर इंटिमेट सीन्स हैं तो इंटिमेसी डायरेक्टर है या नहीं।
लेकिन इस प्रोफेशन की बढ़ती डिमांड का मतलब ये भी है कि ये तय किया जाए कि इंटिमेसी डायरेक्टर की क्वालिफिकेशन क्या होगी। 2020 में जेसिका, एलिसिया रोडिस और एक अन्य इंटिमेसी डायरेक्टर मेरी पर्सी ने मिलकर इंटिमेसी डायरेक्टर्स एंड कोऑर्डिनेटर्स संस्था बनाई।
जेसिका इस संस्था की चीफ एग्जीक्यूटिव हैं। संस्था इंटिमेसी डायरेक्टर बनने के इच्छुक लोगों को ट्रेनिंग और सर्टिफिकेशन देती है। जेसिका स्क्रीन एक्टर्स गिल्ड के उस वर्किंग ग्रुप का भी हिस्सा थीं जिसने इंटिमेसी के नए सेफ्टी स्टैंडर्ड्स बनाए। ये 2020 में पब्लिश हुए थे।
जेसिका कहती हैं कि फिल्म और एंटरटेनमेंट इंडस्ट्री सिर्फ कलाकारों का ही नहीं, अपने हर मेंबर का शोषण करने के लिए बदनाम रही है। ऐसे में इंटिमेसी डायरेक्टर्स की बढ़ती लोकप्रियता कम से कम ये बताती है कि इंडस्ट्री बदलाव के लिए तैयार है।
जेसिका कहती हैं कि विजुअल मीडिया अक्सर वो पहली चीज होता है जिसके जरिये एक आम आदमी इंटिमेसी से रू-ब-रू होता है। ऐसे में जब हम लोगों को इस इंटिमेसी के पीछे का क्राफ्ट दिखाते हैं, जब हम उन्हें बताते हैं कि इंटिमेसी के लिए सहमति जरूरी है…तो सेक्स के बारे में उनकी सोच भी बदलती है।